CELEX: 32019R2239
Language: ro
Date: 2019-10-01 00:00:00
Title: Regulamentul delegat (UE) 2019/2239 al Comisiei din 1 octombrie 2019 de precizare a detaliilor obligației de debarcare pentru anumite activități de pescuit de specii demersale din apele de nord-vest pentru perioada 2020-2021

30.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 336/47
               
            
         REGULAMENTUL DELEGAT (UE) 2019/2239 AL COMISIEI
         din 1 octombrie 2019
         de precizare a detaliilor obligației de debarcare pentru anumite activități de pescuit de specii demersale din apele de nord-vest pentru perioada 2020-2021
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/472 al Parlamentului European și al Consiliului din 19 martie 2019 de stabilire a unui plan multianual pentru stocurile pescuite în apele occidentale și apele adiacente și pentru activitățile de pescuit care exploatează stocurile respective, de modificare a Regulamentelor (UE) 2016/1139 și (UE) 2018/973 și de abrogare a Regulamentelor (CE) nr. 811/2004, (CE) nr. 2166/2005, (CE) nr. 388/2006, (CE) nr. 509/2007 și (CE) nr. 1300/2008 ale Consiliului (1), în special articolul 13,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (2), în special articolul 15 alineatul (2),
         întrucât:
         
                     (1)
                  
                  
                     Regulamentul (UE) nr. 1380/2013 al Parlamentului European și al Consiliului (3) are ca obiectiv eliminarea treptată a practicii aruncării capturilor înapoi în mare în cadrul tuturor activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură.
                  
               
                     (2)
                  
                  
                     Articolul 9 din Regulamentul (UE) nr. 1380/2013 prevede adoptarea de planuri multianuale care conțin măsuri de conservare pentru activitățile de pescuit prin care se exploatează anumite stocuri într-o zonă geografică relevantă.
                  
               
                     (3)
                  
                  
                     Astfel de planuri multianuale precizează detaliile punerii în aplicare a obligației de debarcare și îi pot conferi Comisiei competența de a explicita aceste detalii pe baza recomandărilor comune elaborate de statele membre.
                  
               
                     (4)
                  
                  
                     Regulamentul delegat (UE) 2018/2034 al Comisiei (4) a stabilit un plan privind aruncarea capturilor înapoi în mare pentru anumite activități de pescuit de specii demersale din apele de nord-vest pentru perioada 2019-2021, în urma unei recomandări comune prezentate de către Belgia, Spania, Franța, Irlanda, Țările de Jos și Regatul Unit.
                  
               
                     (5)
                  
                  
                     La 19 martie 2019, Parlamentul European și Consiliul au adoptat Regulamentul (UE) 2019/472 de stabilire a unui plan multianual pentru stocurile din apele occidentale și pentru activitățile de pescuit care exploatează stocurile respective. Articolul 13 din regulamentul respectiv împuternicește Comisia să adopte acte delegate în vederea completării regulamentului respectiv prin precizarea detaliilor legate de obligația de debarcare pentru toate stocurile de specii din apele occidentale cărora li se aplică obligația de debarcare în temeiul articolului 15 alineatul (1) din Regulamentul (UE) nr. 1380/2013, astfel cum se prevede la articolul 15 alineatul (5) literele (a)-(e) din Regulamentul (UE) nr. 1380/2013, pe baza recomandărilor comune elaborate de statele membre. Belgia, Spania, Franța, Irlanda, Țările de Jos și Regatul Unit au un interes direct în ceea ce privește gestionarea pescuitului în apele de nord-vest. După consultarea Consiliului consultativ pentru apele de nord-vest și a Consiliului consultativ pentru stocuri pelagice, aceste state membre au prezentat Comisiei, la 6 iunie 2019, o nouă recomandare comună referitoare la un plan privind aruncarea capturilor înapoi în mare pentru anumite activități de pescuit de specii demersale din apele de nord-vest pentru perioada 2020-2021. Recomandarea comună a fost modificată la 22 august 2019.
                  
               
                     (6)
                  
                  
                     Noua recomandare comună prezentată de statele membre a propus continuarea unei serii de măsuri tehnice suplimentare menite să sporească selectivitatea și să reducă numărul capturilor nedorite pentru activitățile de pescuit sau speciile care fac obiectul obligației de debarcare și care au fost introduse în conformitate cu articolul 15 alineatul (5) litera (a) din Regulamentul (UE) nr. 1380/2013 pentru perioada 2019-2021 prin Regulamentul Delegat (UE) 2018/2034.
                  
               
                     (7)
                  
                  
                     La 14 august 2019, a intrat în vigoare un nou Regulament (UE) 2019/1241 privind conservarea resurselor piscicole și protecția ecosistemelor marine prin măsuri tehnice. Acesta stabilește în anexa VI dispoziții specifice privind măsuri tehnice din apele de nord-vest, care includ, de asemenea, norme privind dimensiunile ochiurilor de plasă, condițiile asociate și capturile accidentale. În plus, punctul 3 din anexa VI la acest regulament face trimitere la Regulamentul delegat (UE) 2018/2034. Articolul 15 din Regulamentul (UE) 2019/1241 împuternicește Comisia să adopte acte delegate în vederea modificării, a completării, a abrogării sau a derogării de la măsurile tehnice prevăzute în anexele la Regulamentul (UE) 2019/1241, inclusiv când pune în aplicare obligația de debarcare.
                  
               
                     (8)
                  
                  
                     Regulamentul (UE) 2019/1241 nu prevede măsuri tranzitorii. Prin urmare, pentru a se asigura compatibilitatea dintre prezentul regulament delegat și Regulamentul (UE) 2019/1241, este necesar să se aplice condițiile stabilite în Regulamentul (UE) 2019/1241, luând în considerare, de asemenea, circumstanțele excepționale implicate. Pe baza informațiilor furnizate de statele membre, Comitetul științific, tehnic și economic pentru pescuit (CSTEP) a evaluat recomandarea comună și a concluzionat (5) că modificările propuse pentru creșterea selectivității în apele de nord-vest sunt rezonabile și reprezintă o creștere a selectivității în comparație cu uneltele de pescuit definite anterior. Recomandarea comună a fost elaborată și prezentată de statele membre și a fost evaluată de CSTEP înainte de intrarea în vigoare a Regulamentului (UE) 2019/1241 și, prin urmare, nu a făcut trimitere la Regulamentul (UE) 2019/1241. Cu toate acestea, având în vedere circumstanțele excepționale, Comisia consideră că, pe baza informațiilor de care dispune în această etapă din recomandarea comună și evaluarea CSTEP, nu pare să existe niciun element care să indice că măsurile tehnice suplimentare propuse nu ar respecta cerințele stabilite pentru măsurile tehnice la articolul 15 din Regulamentul (UE) 2019/1241.
                  
               
                     (9)
                  
                  
                     Prin urmare, pentru a mări selectivitatea uneltelor de pescuit și a reduce capturile nedorite din Marea Celtică, Marea Irlandei și vestul Scoției, este oportun să se includă o serie de măsuri selective pentru pescuitul de specii demersale. Prin urmare, aceste măsuri tehnice ar trebui să se aplice pentru perioada 2020-2021.
                  
               
                     (10)
                  
                  
                     Organismele științifice relevante au oferit contribuții științifice, care au fost analizate de Comitetul științific, tehnic și economic pentru pescuit (CSTEP) (6). Comisia a prezentat măsurile în cauză pentru o consultare scrisă a grupului de experți, alcătuit din 28 de state membre și Parlamentul European în calitate de observator.
                  
               
                     (11)
                  
                  
                     În cazurile în care volumul relativ al peștilor morți aruncați înapoi în mare este comparativ scăzut, Comisia consideră că acordarea excepțiilor cu titlu temporar constituie o abordare pragmatică și prudentă în ceea ce privește gestionarea pescuitului, cu mențiunea că, dacă nu s-ar face acest lucru, nu ar fi posibilă colectarea unor date esențiale pentru gestionarea corectă și informată a capturilor aruncate înapoi în mare în vederea punerii în aplicare depline a obligației de debarcare.
                  
               
                     (12)
                  
                  
                     Regulamentul delegat (UE) 2018/2034 a inclus o excepție de la obligația de debarcare, legată de capacitatea de supraviețuire, după cum se menționează la articolul 15 alineatul (4) litera (b) din Regulamentul (UE) nr. 1380/2013, pentru langustina capturată cu vârșe, capcane sau coșuri în subzonele ICES 6 și 7 (7), pe baza dovezilor științifice care indică rate de supraviețuire ridicate. Aceste dovezi au fost evaluate în anii anteriori, iar CSTEP a concluzionat (8) că excepția este justificată. Noua recomandare comună propune aplicarea în continuare a excepției. Având în vedere că circumstanțele nu s-au schimbat, această excepție ar trebui să se aplice în continuare pentru perioada 2020-2021.
                  
               
                     (13)
                  
                  
                     Regulamentul delegat (UE) 2018/2034 a inclus o excepție legată de capacitatea de supraviețuire pentru limba-de-mare comună sub dimensiunea minimă de referință pentru conservare (DMRC) capturată cu unelte de pescuit cu traule cu panouri de 80-99 mm în diviziunea ICES 7d în limita a șase mile marine de coastă și în afara zonelor de creștere identificate, pe baza dovezilor științifice care demonstrează rata de supraviețuire ridicată a capturilor aruncate înapoi în mare. Aceste dovezi au fost evaluate în anii precedenți și CSTEP a concluzionat (9) că ele sunt suficiente. Noua recomandare comună sugerează aplicarea în continuare a acestei excepții. Având în vedere că circumstanțele nu s-au schimbat, această excepție ar trebui să se aplice în continuare pentru perioada 2020-2021.
                  
               
                     (14)
                  
                  
                     Regulamentul delegat (UE) 2018/2034 conținea o excepție legată de capacitatea de supraviețuire pentru langustina capturată cu ajutorul traulelor de fund cu dimensiunea ochiului de plasă egală sau mai mare de 100 mm și pentru langustina capturată cu traule de fund cu dimensiunea ochiului de plasă de 70-99 mm în combinație cu unelte de pescuit selective (pescuit TRI și TR2) în subzona ICES 7. Statele membre au furnizat dovezi științifice pentru a ilustra ratele de supraviețuire ridicate ale capturilor de langustină aruncate înapoi în mare în cadrul activității de pescuit respective. Dovezile au fost prezentate CSTEP, care a concluzionat (10) că studiul privind rata de supraviețuire realizat cu traulul Seltra a furnizat suficiente date, însă efectul general asupra pescuitului extensiv de langustină efectuat cu alte unelte de pescuit este în continuare dificil de evaluat. CSTEP a subliniat faptul că, presupunând că rata relativ ridicată de supraviețuire se aplică în cazul tuturor uneltelor de pescuit, în cadrul activității de pescuit respective se aplică implicit o rată redusă a capturilor aruncate înapoi în mare. Prin urmare, această excepție ar trebui să se aplice pentru perioada 2020-2021.
                  
               
                     (15)
                  
                  
                     Regulamentul delegat (UE) 2018/2034 conținea o excepție legată de capacitatea de supraviețuire pentru langustina capturată în diviziunea ICES 6a, în limita a douăsprezece mile marine de coastă, utilizând traule cu panouri cu o dimensiune a ochiurilor de plasă de 80-110 mm. Statele membre au furnizat dovezi științifice pentru a demonstra existența unor rate ridicate de supraviețuire a capturilor de langustină în cadrul acestei activități de pescuit. Dovezile au fost prezentate CSTEP, care a concluzionat că studiul privind capacitatea de supraviețuire este solid și indică o rată de supraviețuire relativ ridicată. Prin urmare, această excepție ar trebui să se aplice pentru perioada 2020-2021.
                  
               
                     (16)
                  
                  
                     Regulamentul delegat (UE) 2018/2034 conținea o excepție legată de capacitatea de supraviețuire pentru speciile de Rajiformes capturate cu orice unelte în subzonele ICES 6 și 7, în așteptarea prezentării unor dovezi științifice detaliate privind ratele de supraviețuire pentru toate segmentele de flotă și combinațiile de unelte, zone și specii. Cu toate acestea, cu câteva excepții, CSTEP consideră că ratele de supraviețuire sunt în general solide (11), dar observă că sunt necesare detalii suplimentare. Pentru a colecta datele relevante, este necesar să se continue pescuitul. Prin urmare, excepția poate fi acordată, dar statele membre ar trebui să aibă obligația de a prezenta date relevante care să permită CSTEP să evalueze justificarea pe deplin și să permită Comisiei să efectueze o analiză. Statele membre care au un interes direct de gestionare ar trebui să transmită, înainte de data de 1 mai a fiecărui an, următoarele: (a) o foaie de parcurs elaborată cu scopul de a spori capacitatea de supraviețuire și de a completa datele lipsă identificate de CSTEP, care să fie evaluată anual de către CSTEP, (b) rapoarte anuale cu privire la progresele înregistrate și la eventualele modificări sau adaptări aduse programelor privind capacitatea de supraviețuire.
                  
               
                     (17)
                  
                  
                     Atunci când au fost analizate ratele de supraviețuire pentru diferitele specii de Rajiformes, s-a constatat că Leucoraja naevus prezenta o rată de supraviețuire considerabil mai mică decât alte specii. În plus, cunoștințele științifice legate de mecanismul de supraviețuire a speciei respective par să fie mai puțin solide. Cu toate acestea, excluderea în totalitate a acestei specii de la acordarea excepției ar împiedica pescuitul, precum și continuitatea și precizia în colectarea datelor. CSTEP a primit dovezi relevante, pe baza cărora a concluzionat (12) că au fost demarate două noi studii privind experimentele de supraviețuire referitoare la Leucoraja naevus, dar că vor fi necesare mai multe observații pentru a se lua o hotărâre definitivă cu privire la ratele de supraviețuire în 1 sau 2 ani. Prin urmare, această excepție ar trebui acordată doar pentru doi ani și ar trebui elaborate urgent noi studii și măsuri de îmbunătățire a capacității de supraviețuire, care să fie prezentate CSTEP în vederea evaluării cât mai curând posibil și cel târziu până la 1 mai.
                  
               
                     (18)
                  
                  
                     Regulamentul delegat (UE) 2018/2034 a inclus excepții legate de capacitatea de supraviețuire pentru cambula de Baltica capturată cu setci cu sirec sau traule cu panouri în diviziunile ICES 7d, 7e, 7f și 7 g. Statele membre au furnizat dovezi științifice pentru a ilustra ratele de supraviețuire ridicate ale capturilor de cambulă de Baltica aruncate înapoi în mare în cadrul activității de pescuit respective. Dovezile au fost prezentate CSTEP, care a concluzionat că studiul privind capacitatea de supraviețuire este solid și indică o rată de supraviețuire relativ ridicată. Prin urmare, această excepție ar trebui să se aplice pentru perioada 2020-2021.
                  
               
                     (19)
                  
                  
                     Regulamentul delegat (UE) 2018/2034 conținea o excepție legată de capacitatea de supraviețuire pentru speciile capturate cu vârșe, capcane și coșuri în apele de nord-vest (subzonele ICES 5, 6 și 7). Statele membre au furnizat dovezi științifice pentru a ilustra ratele de supraviețuire ridicate ale capturilor aruncate înapoi în mare pentru speciile din cadrul activității de pescuit respective. Dovezile au fost prezentate CSTEP, care a concluzionat că ratele de supraviețuire ale speciilor capturate cu vârșe și capcane și aruncate înapoi în mare sunt, probabil, considerabile. Prin urmare, această excepție ar putea să se aplice pentru perioada 2020-2021.
                  
               
                     (20)
                  
                  
                     Noua recomandare comună propune o prelungire a excepțiilor legate de capacitatea de supraviețuire pentru cambula de Baltica capturată în diviziunile ICES 7a-7k de nave care utilizează beam-traule, cu o putere maximă a motorului de 221 kW și o lungime maximă de 24 de metri, în limita a 12 mile marine în larg și cu durate de traulare de cel mult 1:30 ore, și de către nave care utilizează beam-traule cu o putere a motorului de peste 221 kW, cu ajutorul unor plase anti-pietre (flip-up rope) sau al unor panouri de eliberare a bentosului (benthic release panel). Statele membre au furnizat dovezi științifice pentru a ilustra ratele de supraviețuire ridicate ale capturilor de cambulă de Baltica aruncate înapoi în mare în cadrul activității de pescuit respective. Dovezile au fost prezentate CSTEP, care a concluzionat (13) că informațiile științifice sunt de bună calitate. CSTEP a atras, totuși, atenția asupra faptului că datele nu acoperă toate statele membre în cauză și că, în cadrul respectivei activități de pescuit, capacitatea de supraviețuire este afectată de numeroși factori și, ca atare, este foarte variabilă. CSTEP a remarcat faptul că au fost furnizate noi dovezi de vitalitate în ceea ce privește capturile de cambulă de Baltica de la punctul la care sunt aruncate înapoi în mare în cadrul activității de pescuit cu beam-traule în sud-vestul Angliei. Statele membre au elaborat un proiect pe trei ani pentru a genera estimări de supraviețuire observate direct pentru cambula de Baltica în diviziunile ICES 7d, 7f, 7 g; cu toate acestea, diviziunile ICES 7h, 7j, 7k nu sunt acoperite. Proiectul respectiv va contribui la prezentarea foii de parcurs și a dovezilor necesare pentru a evalua excepția propusă. CSTEP a remarcat că statele membre ar trebui să descrie modul în care excepția propusă este legată de Planul de reducere a capturilor accidentale pentru stocurile de cambulă de Baltica din diviziunile ICES 7h, 7j, 7k. În aceste condiții, excepția ar trebui să fie limitată la un an în ceea ce privește cambula de Baltica din diviziunile ICES 7h, 7j, 7k pentru a permite în continuare colectarea de date, iar statelor membre ar trebui să li se solicite să prezinte date relevante care să permită CSTEP să evalueze justificarea în integralitate și să permită Comisiei să efectueze o analiză. Prin urmare, această excepție poate fi aplicată pentru cambula de Baltica din diviziunile ICES 7h, 7j, 7k până la 31 decembrie 2020, iar statele membre în cauză ar trebui să efectueze teste suplimentare și să furnizeze informații cât mai curând posibil și nu mai târziu de 1 mai 2020, pentru a fi evaluate de CSTEP.
                  
               
                     (21)
                  
                  
                     Noua recomandare comună sugerează o excepție legată de capacitatea de supraviețuire pentru cambula de Baltica capturată cu traule de fund fără panouri în diviziunea ICES 7d. Statele membre au furnizat dovezi științifice pentru a ilustra ratele de supraviețuire ridicate ale capturilor de cambulă de Baltica aruncate înapoi în mare în cadrul activității de pescuit respective. Dovezile au fost prezentate CSTEP, care a concluzionat (14) că datele studiului privind ratele de supraviețuire sunt fiabile și oferă estimări solide de supraviețuire pentru această activitate de pescuit. Prin urmare, această excepție ar trebui să fie inclusă în noul plan privind aruncarea capturilor înapoi în mare pentru anii 2020-2021.
                  
               
                     (22)
                  
                  
                     Regulamentul delegat (UE) 2018/2034 a inclus excepții de minimis de la obligația de debarcare pentru anumite activități de pescuit. Dovezile furnizate de statele membre au fost analizate de CSTEP, care a concluzionat (15) că documentele prezentate de statele membre conțin argumente întemeiate care demonstrează dificultățile legate de creșterea selectivității și costurile disproporționate de manipulare a capturilor nedorite, susținute, în unele cazuri, de evaluări calitative ale costurilor. Având în vedere că circumstanțele nu s-au schimbat, este oportun să se continue acordarea excepțiilor de minimis, în conformitate cu procentajele propuse în noua recomandare comună, pentru:
                     
                                 —
                              
                              
                                 merlan capturat de nave care utilizează traule de fund și seine cu dimensiunea ochiului de plasă egală sau mai mare de 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), traule pelagice (OTM, PTM) și beam-traule (BTT) cu dimensiunea ochiului de plasă de 80-119 mm (BT2), în diviziunile ICES 7b - 7k;
                              
                           
                                 —
                              
                              
                                 limbă-de-mare comună capturată de nave care utilizează unelte TBB cu dimensiunea ochiului de plasă de 80-119 mm și cu selectivitate mai mare (panou flamand) în diviziunile ICES 7d, 7e, 7f, 7 g și 7h;
                              
                           
                                 —
                              
                              
                                 limbă-de-mare comună capturată de nave care utilizează setci cu și fără sirec pentru a captura limbă-de-mare comună în diviziunile ICES 7d, 7e, 7f și 7 g.
                              
                           
               
                     (23)
                  
                  
                     Noua recomandare comună a propus excepții de minimis de la obligația de debarcare pentru:
                     
                                 —
                              
                              
                                 stavrid capturat de nave care utilizează traule de fund, seine și beam-traule în subzona ICES 6 și în diviziunile ICES 7b-7k;
                              
                           
                                 —
                              
                              
                                 macrou capturat de nave care utilizează traule de fund, seine și beam-traule în subzona ICES 6 și în diviziunile ICES 7b-7k;
                              
                           
                                 —
                              
                              
                                 limbă-de-mare comună capturată de nave care utilizează beam-traule cu dimensiunea ochiului de plasă de 80-119 mm (BT2) cu selectivitate mai mare (panou flamand) în diviziunile ICES 7a, 7j și 7k;
                              
                           
                                 —
                              
                              
                                 activități de pescuit mixte de specii demersale capturate de nave care vizează crevetele brun și care utilizează beam-traule cu o dimensiune a ochiurilor de plasă egală sau mai mare de 31 mm în diviziunea ICES 7a;
                              
                           
                                 —
                              
                              
                                 specii de cardină sub dimensiunea minimă de referință pentru conservare capturate de nave care utilizează traule de fund cu o dimensiune a ochiurilor de plasă de 70-99 mm și beam-traule cu dimensiunea ochiului de plasă de 80-119 mm în subzona ICES 7;
                              
                           
                                 —
                              
                              
                                 caproide capturate de nave care utilizează traule de fund în diviziunile ICES 7b-7c și 7f-7k;
                              
                           
                                 —
                              
                              
                                 argentină mare capturată de nave care utilizează traule de fund cu o dimensiune a ochiurilor de plasă mai mare sau egală cu 100 mm în diviziunea ICES 5b (ape UE) și în subzona ICES 6;
                              
                           
                                 —
                              
                              
                                 eglefin capturat de nave care utilizează traule de fund cu o dimensiune a ochiurilor de plasă mai mare sau egală cu 80 mm în diviziunile ICES 7b-7c și 7e-7k;
                              
                           
                                 —
                              
                              
                                 eglefin sub dimensiunea minimă de referință pentru conservare capturat de nave care utilizează traule de fund cu o dimensiune a ochiurilor de plasă de până la 119 mm în diviziunea ICES 6a.
                              
                           
               
                     (24)
                  
                  
                     Dovezile prezentate de statele membre cu privire la noile excepții de minimis pentru stavridul și macroul capturat de navele care utilizează traule de fund, seine și beam-traule în subzona ICES 6 și în diviziunile ICES 7b - 7k au fost examinate de CSTEP, care a concluzionat (16) că dovezile care atestă că debarcarea capturilor nedorite are costuri asociate nu sunt suficiente pentru a demonstra că aceste costuri sunt disproporționate. Îmbunătățirea selectivității în cadrul activităților de pescuit relevante ar trebui să fie o prioritate, deoarece va reduce costurile de manipulare a capturilor nedorite. CSTEP a remarcat, de asemenea, că introducerea măsurilor tehnice specifice pentru navele care pescuiesc cu traule de fund sau seine în zona de protecție din Marea Celtică poate reduce capturile nedorite de stavrid, macrou și alte specii. Eficacitatea acestor măsuri ar trebui monitorizată. Având în vedere necesitatea de a continua activitatea de pescuit pentru a asigura colectarea datelor necesare, excepțiile respective pot fi acordate pentru o perioadă de un an, însă statele membre ar trebui să aibă obligația de a prezenta date relevante care să permită CSTEP să evalueze justificarea în integralitate și să permită Comisiei să efectueze o analiză. Statele membre în cauză ar trebui să efectueze teste suplimentare și să furnizeze informații cât mai curând posibil și cel mai târziu la 1 mai 2020, în vederea evaluării de către CSTEP. Prin urmare, aceste excepții ar trebui să se aplice cu titlu provizoriu până la 31 decembrie 2020.
                  
               
                     (25)
                  
                  
                     Dovezile furnizate de statele membre cu privire la noua excepție de minimis pentru limba-de-mare comună capturată de nave care utilizează beam-traule cu panouri flamande în diviziunile ICES 7d, 7e, 7f, 7 g și 7h au fost analizate de CSTEP, care a concluzionat (17) că ar fi necesare date pentru alte state membre decât Belgia și Irlanda. De asemenea, eficacitatea panoului flamand utilizat în testele efectuate de statele membre poate fi limitată și nu asigură reducerea capturilor nedorite observate în aceste teste. CSTEP ia notă de faptul că ar fi utile informații suplimentare pentru a dovedi acest lucru, acceptând faptul că panoul flamand, astfel cum este utilizat în prezent, îmbunătățește selectivitatea pentru limba-de-mare comună. Având în vedere necesitatea de a continua activitatea de pescuit pentru a asigura colectarea datelor necesare cu privire la zonele 7h, 7j, 7k, noua excepție poate fi acordată pentru o perioadă de un an, însă statele membre ar trebui să aibă obligația de a prezenta date relevante care să permită CSTEP să evalueze justificarea în integralitate și să permită Comisiei să efectueze o analiză. Statele membre în cauză ar trebui să efectueze teste suplimentare și să furnizeze informații cât mai curând posibil și cel mai târziu la 1 mai 2020, în vederea evaluării de către CSTEP. Prin urmare, această excepție ar trebui să se aplice cu titlu provizoriu până la 31 decembrie 2020.
                  
               
                     (26)
                  
                  
                     Dovezile furnizate de statele membre cu privire la noua excepție de minimis în ceea ce privește pescuitul mixt de specii demersale efectuat de nave care vizează crevetele brun și care utilizează beam-traule în diviziunea ICES 7a au fost examinate de CSTEP, care a concluzionat (18) că excepția este justificată de faptul că o creștere semnificativă a selectivității este foarte dificil de realizat și costul manipulării capturilor nedorite este disproporționat. Cu toate acestea, CSTEP observă că sunt furnizate informații calitative limitate pentru a sprijini excepția și că informațiile furnizate ar putea să nu fie reprezentative. Având în vedere informațiile furnizate, capturile aruncate înapoi în mare pot fi foarte scăzute și să nu necesite o deducere de minimis. Prin urmare, această excepție ar putea să se aplice pentru perioada 2020-2021.
                  
               
                     (27)
                  
                  
                     Dovezile furnizate de statele membre cu privire la noua excepție de minimis pentru cardina albă sub dimensiunea minimă de referință pentru conservare capturată cu nave care utilizează traule de fund și beam-traule, precum și pentru caproide și argentină mare capturate de nave care utilizează traule de fund au fost examinate de CSTEP, care a concluzionat (19) că datele furnizate de statele membre sunt limitate, iar dovada că debarcarea capturilor nedorite are un cost asociat nu este suficientă pentru a demonstra că aceste costuri sunt disproporționate. CSTEP constată că îmbunătățirea selectivității în cadrul activităților de pescuit relevante ar trebui să fie o prioritate, deoarece ar reduce costurile de manipulare a capturilor nedorite. Având în vedere necesitatea de a continua activitatea de pescuit pentru a asigura colectarea datelor necesare, excepțiile respective pot fi acordate pentru o perioadă de un an, însă statele membre ar trebui să aibă obligația de a prezenta date relevante care să permită CSTEP să evalueze justificarea în integralitate și să permită Comisiei să efectueze o analiză. Statele membre în cauză ar trebui să efectueze teste suplimentare și să furnizeze informații cât mai curând posibil și cel mai târziu la 1 mai 2020, în vederea evaluării de către CSTEP. Prin urmare, aceste excepții ar trebui să se aplice cu titlu provizoriu până la 31 decembrie 2020.
                  
               
                     (28)
                  
                  
                     Dovezile furnizate de statele membre cu privire la noua excepție de minimis pentru eglefinul capturat de navele care utilizează traule de fund cu o dimensiune a ochiurilor de plasă mai mare sau egală cu 80 mm în subzonele ICES 7b-7c și 7e-7k au fost examinate de CSTEP, care a concluzionat (20) că informațiile furnizate arată că îmbunătățirea selectivității pentru eglefin este dificil de realizat fără pierderi substanțiale pe termen scurt pentru capturile comercializabile. CSTEP ia notă de faptul că este de așteptat ca măsurile tehnice specifice din zona de protecție din Marea Celtică să reducă capturile nedorite de eglefin într-o măsură mai mică, dar că este prea devreme pentru a evalua realizările posibile. Având în vedere necesitatea de a continua activitatea de pescuit pentru a asigura colectarea datelor necesare, excepția respectivă poate fi acordată pentru o perioadă de un an, însă statele membre ar trebui să aibă obligația de a prezenta date relevante care să permită CSTEP să evalueze justificarea în integralitate și să permită Comisiei să efectueze o analiză. Statele membre în cauză ar trebui să efectueze teste suplimentare și să furnizeze informații cât mai curând posibil și cel mai târziu la 1 mai 2020, în vederea evaluării de către CSTEP. Prin urmare, această excepție ar trebui să se aplice cu titlu provizoriu până la 31 decembrie 2020.
                  
               
                     (29)
                  
                  
                     Dovezile furnizate de statele membre cu privire la noua excepție de minimis pentru eglefinul sub dimensiunea minimă de referință pentru conservare capturat de nave care utilizează traule de fund cu o dimensiune a ochiurilor de plasă de până la 119 mm în cadrul activităților de pescuit de langustină din vestul Scoției, în diviziunea ICES 6a, au fost examinate de CSTEP, care a concluzionat (21) că justificarea analizei se bazează pe o analiză a costului disproporționat de manipulare a capturilor nedorite. CSTEP observă că costurile par a fi rezonabile, însă nu există niciun mijloc obiectiv de a evalua dacă acestea sunt realiste sau pot fi considerate disproporționate. Având în vedere necesitatea de a continua activitatea de pescuit pentru a asigura colectarea datelor necesare, excepția respectivă poate fi acordată pentru o perioadă de un an, însă statele membre ar trebui să aibă obligația de a prezenta date relevante care să permită CSTEP să evalueze justificarea în integralitate și să permită Comisiei să efectueze o analiză. Statele membre în cauză ar trebui să furnizeze informații cât mai curând posibil și cel mai târziu la 1 mai 2020, în vederea evaluării de către CSTEP. Prin urmare, această excepție ar trebui să se aplice cu titlu provizoriu până la 31 decembrie 2020.
                  
               
                     (30)
                  
                  
                     Pentru a asigura estimări fiabile ale nivelurilor capturilor aruncate înapoi în mare în vederea stabilirii capturilor totale admisibile (TAC), în cazul în care excepția de minimis se bazează pe extrapolarea unor situații pentru care datele sunt limitate și pe informații parțiale privind flota, statele membre ar trebui să asigure furnizarea unor date precise și verificabile pentru întreaga flotă vizată de excepția respectivă.
                  
               
                     (31)
                  
                  
                     În temeiul articolului 18 din Regulamentul (UE) nr. 1380/2013, Comisia a luat în considerare atât evaluarea efectuată de CSTEP, cât și necesitatea ca statele membre să asigure punerea în aplicare integrală a obligației de debarcare. În mai multe cazuri, continuarea activității de pescuit și colectarea de date sunt necesare pentru a răspunde observațiilor formulate de CSTEP. În aceste cazuri, este oportun să se urmeze o abordare pragmatică și prudentă a gestionării pescuitului prin acordarea de excepții cu titlu temporar. Neacordarea unor astfel de excepții ar împiedica colectarea datelor necesare pentru gestionarea adecvată și informată a capturilor aruncate înapoi în mare în vederea punerii în aplicare depline a obligației de debarcare.
                  
               
                     (32)
                  
                  
                     Ca urmare a unei noi recomandări comune, este oportun să se abroge Regulamentul delegat (UE) 2018/2034 și să fie înlocuit cu un nou act.
                  
               
                     (33)
                  
                  
                     Întrucât măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament ar trebui să intre în vigoare imediat după publicarea sa. Regulamentul ar trebui să se aplice de la 1 ianuarie 2020,
                  
               ADOPTĂ PREZENTUL REGULAMENT:
         
            Articolul 1
            Punerea în aplicare a obligației de debarcare
            În subzonele ICES 5 (cu excepția 5a, dar cu includerea apelor Uniunii din 5b), 6 și 7, obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică activităților de pescuit de specii demersale în conformitate cu prezentul regulament pentru perioada 2020-2021.
         
         
            Articolul 2
            Definiții
            
               (1)   „Panou flamand” înseamnă ultima secțiune de plasă conică a unui beam-traul, unde:
               
                           —
                        
                        
                           partea posterioară este direct atașată la sacul traulului;
                        
                     
                           —
                        
                        
                           secțiunile de plasă inferioară și superioară sunt alcătuite din ochiuri cu o dimensiune de cel puțin 120 mm măsurate între noduri;
                        
                     
                           —
                        
                        
                           lungimea întinsă este de cel puțin 3 m.
                        
                     
            
               (2)   „Panou Seltra” înseamnă un dispozitiv de selecție care:
               
                           (a)
                        
                        
                           constă într-un panou superior cu o dimensiune a ochiului de plasă de cel puțin 270 mm (plasă cu ochiuri rombice) sau într-un panou superior cu o dimensiune a ochiului de plasă de cel puțin 300 mm (plasă cu ochiuri pătrate), amplasat într-o secțiune pătrată cu patru panouri, în partea dreaptă a unui sac;
                        
                     
                           (b)
                        
                        
                           are o lungime de cel puțin 3 metri;
                        
                     
                           (c)
                        
                        
                           este poziționat la cel mult 4 metri de centura sacului; și
                        
                     
                           (d)
                        
                        
                           corespunde întregii lățimi a părții superioare a secțiunii pătrate a traulului (și anume, de la o margine la alta).
                        
                     
            
               (3)   „Dispozitiv de selecție de tip sită (netgrid)” înseamnă un dispozitiv de selecție constând dintr-o secțiune cu patru panouri introdusă într-un traul cu două panouri, prevăzut cu o plasă înclinată cu ochiuri în formă de romb având o dimensiune a ochiurilor de cel puțin 200 mm, care conduce la un orificiu de evacuare în partea superioară a traulului.
            
            
               (4)   „Dispozitiv de tip sită CEFAS” înseamnă un dispozitiv de selecție de tip sită conceput de Centre for Environment, Fisheries and Aquaculture Science pentru capturile de langustină (Nephrops) în Marea Irlandei.
            
            
               (5)   „Traul flip-flap” înseamnă un traul prevăzut cu o plasă de tip sită conceput pentru a reduce capturile de cod, eglefin și merlan în cadrul pescuitului de langustină.
            
            
               (6)   „Plasă anti-pietre” (flip-up rope) înseamnă o modificare efectuată asupra beam-traulelor pentru pescuitul de specii demersale cu scopul de a ajuta la oprirea pătrunderii în traul a pietrelor și a bolovănișului care cauzează daune și vătămări uneltelor și capturilor.
            
            
               (7)   „Panou de eliberare a bentosului” (benthic release panel) înseamnă un panou cu ochiuri mai mari sau cu ochiuri pătrate montat pe panoul inferior al traulului, de obicei un beam-traul, pentru a elibera eventualele materiale bentonice și reziduuri de pe fundul mării înainte ca acestea să ajungă în sacul traulului.
            
            
               (8)   „Zona de protecție din Marea Celtică” înseamnă apele din diviziunile ICES 7f, 7g și partea din 7j situată la nord de 50° latitudine N și la est de 11° longitudine V.
            
         
         
            Articolul 3
            Excepția legată de capacitatea de supraviețuire pentru langustină
            
               (1)   Excepția legată de capacitatea de supraviețuire, prevăzută la articolul 15 alineatul (4) litera (b) din Regulamentul (UE) nr. 1380/2013, se aplică pentru:
               
                           (a)
                        
                        
                           langustină (Nephrops norvegicus) capturată cu vârșe, capcane sau coșuri (codurile uneltelor (22): FPO, FIX și FYK), în subzonele ICES 6 și 7;
                        
                     
                           (b)
                        
                        
                           langustină (Nephrops norvegicus) capturată cu traule de fund (OTT, OTB, TBS, TBN, TB, PTB, OT, PT, TX) cu dimensiunea ochiului de plasă mai mare sau egală cu 100 mm în subzona ICES 7;
                        
                     
                           (c)
                        
                        
                           langustină (Nephrops norvegicus) capturată cu traule de fund (OTT, OTB, TBS, TBN, TB, PTB, OT, PT, TX) cu dimensiunea ochiului de plasă de 70-99 mm în combinație cu unelte de pescuit foarte selective, astfel cum se prevede la articolul 9 alineatul (2) și la articolul 10 alineatul (2) din prezentul regulament, în subzona ICES 7;
                        
                     
                           (d)
                        
                        
                           langustină (Nephrops norvegicus) capturată cu traule cu panouri (OTT, OTB, TBS, TBN, TB, PTB, OT, PT, TX) cu dimensiunea ochiului de plasă de 80-110 mm în diviziunea ICES 6a în limita a douăsprezece mile marine de coastă.
                        
                     
            
               (2)   La aruncarea înapoi în mare, langustina capturată în cazurile menționate la alineatul (1) se eliberează imediat, întreagă, în zona în care a fost capturată.
            
         
         
            Articolul 4
            Excepția legată de capacitatea de supraviețuire pentru limba-de-mare comună
            
               (1)   În diviziunea ICES 7d, în limita a șase mile marine de coastă, dar în afara zonelor de creștere identificate, excepția legată de capacitatea de supraviețuire prevăzută la articolul 15 alineatul (4) litera (b) din Regulamentul (UE) nr. 1380/2013 se aplică capturilor de limbă-de-mare comună (Solea solea) sub dimensiunea minimă de referință pentru conservare efectuate utilizând unelte de pescuit cu traule cu panouri (codurile uneltelor: OTT, OTB, TBS, TBN, TB, PTB, OT, PT, TX), cu dimensiunea ochiului de plasă al sacului traulului de 80-99 mm, de către nave care:
               
                           (a)
                        
                        
                           au o lungime maximă de 10 metri și o putere maximă a motorului de 221 kW; și
                        
                     
                           (b)
                        
                        
                           pescuiesc în ape cu o adâncime de 30 de metri sau mai mică și cu durate de traulare de cel mult 1,5 ore.
                        
                     
            
               (2)   La aruncarea înapoi în mare, limba-de-mare comună capturată în cazurile menționate la alineatul (1) se eliberează imediat.
            
         
         
            Articolul 5
            Excepția legată de capacitatea de supraviețuire pentru speciile de Rajiformes
            
               (1)   Excepția legată de capacitatea de supraviețuire, prevăzută la articolul 15 alineatul (4) litera (b) din Regulamentul (UE) nr. 1380/2013, se aplică speciilor de Rajiformes capturate cu orice unelte de pescuit în apele de nord-vest (subzonele ICES 6 și 7).
            
            
               (2)   Statele membre care au un interes direct de gestionare transmit, cât mai curând posibil și înainte de data de 1 mai a fiecărui an, informații științifice suplimentare care justifică excepția prevăzută la alineatul (1). Comitetul științific, tehnic și economic pentru pescuit (CSTEP) evaluează informațiile științifice respective înainte de data de 31 iulie a fiecărui an.
            
            
               (3)   La aruncarea înapoi în mare, speciile de Rajiformes capturate în cazurile menționate la alineatul (1) se eliberează imediat.
            
         
         
            Articolul 6
            Excepția legată de capacitatea de supraviețuire pentru cambula de Baltica
            
               (1)   Excepția legată de capacitatea de supraviețuire, prevăzută la articolul 15 alineatul (4) litera (b) din Regulamentul (UE) nr. 1380/2013, se aplică pentru:
               
                           (a)
                        
                        
                           cambulă de Baltica (Pleuronectes platessa) capturată în diviziunile ICES 7d, 7e, 7f și 7 g cu setci cu sirec (codurile uneltelor: GTR, GTN, GEN, GN);
                        
                     
                           (b)
                        
                        
                           cambulă de Baltica (Pleuronectes platessa) capturată în diviziunile ICES 7d, 7e, 7f și 7 g cu traule cu panouri (codurile uneltelor: OTT, OTB, TBS, TBN, TB, PTB, OT, PT, TX);
                        
                     
                           (c)
                        
                        
                           cambulă de Baltica (Pleuronectes platessa) capturată în diviziunile ICES 7a-7k de nave cu o putere maximă a motorului de peste 221 kW și care utilizează beam-traule (TBB) echipate cu plasă anti-pietre sau cu panou de eliberare a bentosului;
                        
                     
                           (d)
                        
                        
                           cambulă de Baltica (Pleuronectes platessa) capturată în diviziunile ICES 7a-7k de nave care utilizează beam-traule (TBB), cu o putere maximă a motorului de 221 kW sau o lungime maximă de 24 de metri, construite pentru a pescui în limita a 12 mile marine de coastă și cu durate medii de traulare de maximum 1,5 ore;
                        
                     
                           (e)
                        
                        
                           cambulă de Baltica (Pleuronectes platessa) capturată în diviziunea ICES 7d cu traule de fund fără panouri (codurile uneltelor: SDN).
                        
                     
            
               (2)   Excepțiile menționate la alineatul (1) literele (c) și (d) se aplică cu titlu provizoriu până la 31 decembrie 2020 pentru cambula de Baltica capturată în diviziunile ICES 7h, 7j, 7k. Statele membre care au un interes direct de gestionare transmit, cât mai curând posibil și înainte de 1 mai 2020, informații științifice suplimentare care justifică excepțiile respective în ceea ce privește cambula de Baltica capturată în diviziunile ICES 7h, 7j, 7k. Comitetul științific, tehnic și economic pentru pescuit evaluează informațiile respective până cel târziu la 31 iulie 2020.
            
            
               (3)   La aruncarea înapoi în mare, cambula de Baltica capturată în cazurile menționate la alineatul (1) se eliberează imediat.
            
         
         
            Articolul 7
            Excepția legată de capacitatea de supraviețuire pentru speciile capturate cu vârșe, capcane și coșuri
            
               (1)   În subzonele ICES 5 (cu excepția 5a, dar cu includerea apelor Uniunii din 5b), 6 și 7, excepția privind capacitatea de supraviețuire prevăzută la articolul 15 alineatul (4) litera (b) din Regulamentul (UE) nr. 1380/2013 se aplică speciilor capturate cu vârșe, capcane și coșuri (codurile uneltelor: FPO, FIX, FYK).
            
            
               (2)   La aruncarea înapoi în mare, peștele capturat în cazurile menționate la alineatul (1) se eliberează imediat.
            
         
         
            Articolul 8
            Excepții de minimis
            
               (1)   Prin derogare de la articolul 15 alineatul (1) din Regulamentul (UE) nr. 1380/2013, următoarele cantități pot fi aruncate înapoi în mare, în conformitate cu articolul 15 alineatul (5) litera (c) din regulamentul menționat:
               
                           (a)
                        
                        
                           pentru merlan (Merlangius merlangus), până la maximum 5 % din totalul capturilor anuale din această specie efectuate de nave care utilizează traule de fund și seine cu dimensiunea ochiului de plasă egală sau mai mare de 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), traule pelagice (OTM, PTM) și beam-traule (BT2) cu dimensiunea ochiului de plasă de 80-119 mm, în diviziunile ICES 7b-7k;
                        
                     
                           (b)
                        
                        
                           pentru limba-de-mare comună (Solea solea), până la maximum 3 % din totalul capturilor anuale din această specie efectuate de nave care utilizează setci cu și fără sirec (GN, GNS, GND, GNC, GTN, GTR, GEN, GNF) pentru captura de limbă-de-mare comună în diviziunile ICES 7d, 7e, 7f și 7 g;
                        
                     
                           (c)
                        
                        
                           pentru limba-de-mare comună (Solea solea), până la maximum 3 % din totalul capturilor anuale din această specie efectuate de nave care utilizează unelte de tip beam-traul (TBB) cu dimensiunea ochiului de plasă de 80-119 mm echipate cu panou flamand, în diviziunile ICES 7d, 7e, 7f, 7g și 7h;
                        
                     
                           (d)
                        
                        
                           pentru eglefin (Melanogrammus aeglefinus), până la maximum 5 % în 2020 din totalul capturilor anuale din această specie efectuate de nave care utilizează traule de fund, seine și beam-traule (OTB, OTT, OT, PTB, PT, SSC, SDN, SPR, SX, SV, TBB, TBN, TBS, TB, TX) cu dimensiunea ochiului de plasă egală sau mai mare de 80 mm, în diviziunile ICES 7b, 7c și 7e-7k;
                        
                     
                           (e)
                        
                        
                           pentru stavrid (Trachurus spp.), până la maximum 7 % în 2020 din totalul capturilor accidentale anuale din aceste specii, efectuate în cadrul unor activități de pescuit mixt de specii demersale de către nave care utilizează traule de fund, seine și beam-traule (OTB, OTT, OT, PTB, PT, SSC, SDN, SPR, SX, SV, TBB, TBN, TBS, TB, TX) în subzona ICES 6 și în diviziunile ICES 7b-7k;
                        
                     
                           (f)
                        
                        
                           pentru macrou (Scomber scombrus), până la maximum 7 % în 2020 din totalul capturilor anuale accidentale din această specie, capturate în cadrul unor activități de pescuit mixt de specii demersale cu nave care utilizează traule de fund, seine și beam-traule în subzona ICES 6 și în diviziunile ICES 7b-7k;
                        
                     
                           (g)
                        
                        
                           pentru limba-de-mare comună (Solea solea), până la maximum 3 % în 2020 din totalul capturilor anuale din această specie efectuate de nave care utilizează beam-traule cu dimensiunea ochiului de plasă de 80-119 mm (BT2), cu selectivitate crescută (panou flamand) în diviziunile ICES 7a, 7j și 7k;
                        
                     
                           (h)
                        
                        
                           pentru cardină albă (Lepidorhombus spp.) sub dimensiunea minimă de referință pentru conservare, până la maximum 5 % în 2020 din totalul capturilor anuale din aceste specii efectuate de nave care utilizează traule de fund (OTT, OTB, TBS, TBN, TB, PTB, OT, PT, TX) cu dimensiunea ochiului de plasă de 70-99 mm (TR2) și traule laterale (TBB) cu dimensiunea ochiului de plasă de 80-199 mm (BT2) în subzona ICES 7;
                        
                     
                           (i)
                        
                        
                           pentru caproide (Caproidae), până la maximum 0,5 % în 2020 din totalul capturilor anuale din această specie efectuate de nave care utilizează traule de fund (OTT, OTB, TBS, TBN, TB, PTB, OT, PT, TX) în diviziunile ICES 7b, 7c și 7f-7k;
                        
                     
                           (j)
                        
                        
                           pentru argentină mare (Argentina silus), până la 0,6 % în 2020 din totalul capturilor anuale din această specie efectuate de nave care utilizează traule de fund (OTT, OTB, TBS, TBN, TB, PTB, OT, PT, TX) cu dimensiunea ochiului de plasă mai mare sau egală cu 100 mm (TR1) în diviziunea ICES 5b (ape UE) și în subzona ICES 6;
                        
                     
                           (k)
                        
                        
                           pentru eglefin (Melanogrammus aeglefinus) sub dimensiunea minimă de referință pentru conservare, până la maximum 3 % în 2020 din totalul capturilor anuale din această specie efectuate de nave care utilizează traule de fund cu dimensiunea ochiului de plasă de până la 119 mm (OTB, OTT, OT, TBN, TB) în cadrul activității de pescuit de langustină (Nephrops norvegicus) din vestul Scoției, în diviziunea ICES 6a;
                        
                     
                           (l)
                        
                        
                           în cadrul pescuitului mixt de specii demersale desfășurat de nave care vizează crevetele brun și care utilizează beam-traule (TBB) cu o dimensiune a ochiurilor de plasă egală sau mai mare de 31 mm în diviziunea ICES 7a,
                        
                     o cantitate combinată de specii de pești sub dimensiunea minimă de referință pentru conservare, care nu trebuie să depășească 0,85 % din totalul capturilor anuale de cambulă de Baltica și 0,15 % din totalul capturilor anuale de merlan în cadrul pescuitului mixt de specii demersale.
            
            
               (2)   Excepțiile de minimis prevăzute la alineatul (1) literele (d)-(k) se aplică până la 31 decembrie 2020. Statele membre care au un interes direct de gestionare transmit, cât mai curând posibil și înainte de data de 1 mai 2020, informații științifice suplimentare care justifică excepția. Comitetul științific, tehnic și economic pentru pescuit evaluează informațiile științifice respective înainte de 31 iulie 2020.
            
         
         
            Articolul 9
            Măsuri tehnice specifice în zona de protecție din Marea Celtică
            
               (1)   Navele care pescuiesc cu traule de fund sau seine în zona de protecție din Marea Celtică Zona trebuie să utilizeze una dintre următoarele unelte:
               
                           (a)
                        
                        
                           un sac al traulului cu dimensiunea ochiului de plasă de 110 mm, echipat cu un panou de plasă cu ochiuri pătrate de 120 mm (23);
                        
                     
                           (b)
                        
                        
                           un sac al traulului T90 cu dimensiunea ochiului de plasă de 100 mm;
                        
                     
                           (c)
                        
                        
                           un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 160 mm;
                        
                     
                           (d)
                        
                        
                           un sac al traulului de 120 mm.
                        
                     
            
               (2)   Prin derogare de la alineatul (1), navele care pescuiesc cu traule de fund sau seine și care efectuează capturi din care peste 5 % sunt reprezentate de langustină utilizează una dintre următoarele unelte:
               
                           (a)
                        
                        
                           un panou cu ochiuri pătrate de 300 mm cu sacul cu o dimensiune a ochiurilor de cel puțin 80 mm; navele cu o lungime totală mai mică de 12 metri pot utiliza un panou de plasă cu ochiuri pătrate de 200 mm;
                        
                     
                           (b)
                        
                        
                           un panou Seltra;
                        
                     
                           (c)
                        
                        
                           o sită de sortare cu un spațiu între bare de 35 mm, conform definiției din partea B din anexa VI la Regulamentul (CE) 2019/1241;
                        
                     
                           (d)
                        
                        
                           un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 100 mm;
                        
                     
                           (e)
                        
                        
                           un sac al traulului cu sacul superior de traul construit cu o plasă T90 de cel puțin 90 mm și echipat cu un panou de separare cu o dimensiune maximă a ochiului de plasă de 300 mm.
                        
                     
            
               (3)   Prin derogare de la alineatul (1), navele care pescuiesc cu traule de fund sau seine și care efectuează capturi din care peste 55 % sunt reprezentate de merlan sau 55 % sunt reprezentate de o combinație de pește-pescar, merluciu sau cardină albă utilizează una dintre următoarele unelte:
               
                           (a)
                        
                        
                           un sac al traulului cu dimensiunea ochiului de plasă de 100 mm, echipat cu un panou cu plasă cu ochiuri pătrate de 100 mm;
                        
                     
                           (b)
                        
                        
                           un sac al traulului T90 și o prelungire cu dimensiunea ochiului de plasă de 90 mm;
                        
                     
                           (c)
                        
                        
                           un sac al traulului cu dimensiunea ochiului de plasă de 80 mm, echipat cu un panou cu plasă cu ochiuri pătrate de 160 mm;
                        
                     
                           (d)
                        
                        
                           un sac al traulului cu dimensiunea ochiului de plasă de 80 mm, echipat cu un cilindru cu plasă cu ochiuri pătrate de 100 mm cu lungimea de 2 m.
                        
                     
            
               (4)   Prin derogare de la alineatul (1), navele care pescuiesc cu traule de fund sau seine și care efectuează capturi din care mai puțin de 10 % sunt reprezentate de specii de Gadidae în diviziunea ICES 7f la est de 5° vest utilizează un sac al traulului de 80 mm echipat cu un panou cu plasă cu ochiuri pătrate de 120 mm.
            
            
               (5)   O unealtă sau un dispozitiv selectiv evaluat de CSTEP ca având aceleași caracteristici de selectivitate sau caracteristici de selectivitate mai mari pentru cod, eglefin și merlan decât opțiunile de unelte prevăzute la alineatele (1)-(4) poate fi utilizat ca alternativă la aceste opțiuni de unelte.
            
         
         
            Articolul 10
            Măsuri tehnice specifice în Marea Irlandei
            
               (1)   Navele care pescuiesc cu traule de fund sau seine în diviziunea ICES 7a (Marea Irlandei) trebuie să respecte măsurile tehnice stabilite la alineatele (2), (3) și (4).
            
            
               (2)   Navele care pescuiesc cu traule de fund sau seine cu o dimensiune a ochiului de plasă al sacului traulului egală sau mai mare de 70 mm și mai mică de 100 mm și care efectuează capturi din care peste 5 % sunt reprezentate de langustină utilizează una dintre următoarele unelte:
               
                           (a)
                        
                        
                           un panou cu plasă cu ochiuri pătrate de 300 mm; navele cu o lungime totală mai mică de 12 metri pot utiliza un panou de plasă cu ochiuri pătrate de 200 mm;
                        
                     
                           (b)
                        
                        
                           un panou Seltra;
                        
                     
                           (c)
                        
                        
                           o sită de sortare cu un spațiu între bare de 35 mm, conform definiției din partea B din anexa VI la Regulamentul (CE) 2019/1241;
                        
                     
                           (d)
                        
                        
                           un dispozitiv de tip sită CEFAS;
                        
                     
                           (e)
                        
                        
                           un traul flip-flap.
                        
                     
            
               (3)   Navele cu o lungime totală mai mare sau egală cu 12 metri care pescuiesc cu traule de fund sau seine și care efectuează capturi din care peste 10 % sunt reprezentate de o combinație de eglefin, cod și specii de Rajiformes utilizează una dintre următoarele unelte:
               
                           (a)
                        
                        
                           un sac al traulului de 120 mm;
                        
                     
                           (b)
                        
                        
                           un traul de filtrare cu panouri de plasă cu ochiuri mari de 600 mm și un sac al traulului cu dimensiunea ochiului de plasă de 100 mm.
                        
                     
            
               (4)   Navele cu o lungime totală mai mare sau egală cu 12 m care pescuiesc cu traule de fund sau seine și care efectuează capturi din care mai puțin de 10 % sunt reprezentate de o combinație de eglefin, cod și specii de Rajiformes utilizează un sac al traulului cu dimensiunea ochiului de plasă de 100 mm echipat cu un panou de plasă cu ochiuri pătrate de 100 mm. Prezenta dispoziție nu se aplică navelor care efectuează capturi din care peste 30 % sunt reprezentate de langustină sau peste 85 % sunt reprezentate de scoici-pieptene.
            
            
               (5)   O unealtă sau un dispozitiv selectiv evaluat de CSTEP ca având aceleași caracteristici de selectivitate sau caracteristici de selectivitate mai mari pentru cod, eglefin și merlan decât opțiunile de unelte prevăzute la alineatele (1)-(4) poate fi utilizat ca alternativă la aceste opțiuni de unelte.
            
         
         
            Articolul 11
            Măsuri tehnice specifice în vestul Scoției
            
               (1)   De la 1 iulie 2020, navele de pescuit care pescuiesc cu traule de fund sau seine în diviziunile ICES 6a și 5b, în apele Uniunii, la est de 12° V (vestul Scoției), trebuie să respecte următoarele măsuri tehnice:
               
                           (a)
                        
                        
                           utilizarea obligatorie a unui panou de plasă cu ochiuri pătrate (cu poziționare) de cel puțin 300 mm pentru navele care utilizează un sac de traul cu o dimensiune a ochiurilor mai mică de 100 mm; pentru navele cu o lungime totală mai mică de 12 m, și/sau cu o putere a motorului de 200 kW sau mai mică, lungimea totală a panoului poate fi de 2 m și panoul de 200 mm pentru pescuitul de langustină (Nephrops norvegicus);
                        
                     
                           (b)
                        
                        
                           utilizarea obligatorie a unui panou de plasă cu ochiuri pătrate (cu poziționare) de cel puțin 160 mm pentru navele care utilizează un sac al traulului cu dimensiunea ochiului de plasă de 100-119 mm și dacă capturează mai mult de 30 % langustină (Nephrops norvegicus).
                        
                     
            
               (2)   Un echipament sau un dispozitiv selectiv evaluat de CSTEP ca având caracteristici de selectivitate pentru cod, eglefin și merlan similare sau mai mari decât măsurile prevăzute la alineatul (1) poate fi utilizat ca alternativă la măsurile respective.
            
         
         
            Articolul 12
            Abrogare
            Regulamentul delegat (UE) 2018/2034 se abrogă.
            Trimiterea la Regulamentul (UE) 2018/2034 din partea B punctul 3 din anexa VI la Regulamentul (UE) 2019/1241 (24) se interpretează ca trimitere la articolele 9 și 10 din prezentul regulament.
         
         
            Articolul 13
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020 până la 31 decembrie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 83, 25.3.2019, p. 1.
         
            (2)  JO L 198, 25.7.2019, p. 105.
         
            (3)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (4)  Regulamentul delegat (UE) 2018/2034 al Comisiei din 18 octombrie 2018 de stabilire a unui plan privind aruncarea capturilor înapoi în mare pentru anumite activități de pescuit de specii demersale în apele de nord-vest pentru perioada 2019-2021 (JO L 327, 21.12.2018, p. 8).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (7)  Consiliul Internațional pentru Explorarea Apelor Maritime
         
            (8)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (9)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (10)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (11)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (12)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (13)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (14)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (15)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (16)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (17)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (18)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (19)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (22)  Codurile uneltelor utilizate în prezentul regulament se referă la codurile din anexa XI la Regulamentul de punere în aplicare (UE) nr. 404/2011 al Comisiei de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului. În cazul navelor a căror lungime totală este mai mică de 10 metri, codurile uneltelor utilizate în acest tabel fac trimitere la codurile FAO de clasificare a uneltelor.
         
            (23)  Astfel cum se menționează în partea B din anexa VI la Regulamentul (UE) 2019/1241.
         
            (24)  JO L 198, 25.7.2019, p. 105.